नरेंद्र भाई के राष्ट्र के नाम संबोधन के बाद 2016 में बचे ही 53 दिन थे, सो, सबने तिल-तिल कर गुज़ार लिए। लेकिन कल सुबह से शुरू हो रहे 2017 में तो पूरे 365 दिन होंगे। उन्हें हम कैसे गुज़ार पाएंगे? हर रोज़ एक नए स्याह क़िस्से की जैसी बानगी इस साल के उत्तरार्द्ध में हमने देखी, उसकी उत्तरकथा अगर नए साल के दैनिक पन्नों पर भी लिखी मिली तो हम सबकी एक-एक नन्ही-सी जान इतना बोझ कैसे उठाएगी? लोगों की ज़िंदगी में वेसे ही कोई कम इल्लतें हैं कि वह एक सुल्तान की सनक का बोझ अलग से खुद पर लादे! लेकिन 2017 में इसके अलावा आपके पास चारा भी क्या है? स्वयं-मुंहलगे एक और मंत्री रविशंकर प्रसाद ने वर्षांत आते-आते हम सबको साफ बता दिया है कि मोदी गंगा की तरह पवित्र हैं और भारतवासी तो पिछले ढाई साल से अपने सारे विकल्प खुद ही गंगा में सिराए बैठे हैं। हमें तो अब लगता ही नहीं कि अपनी ज़ुबां अब भी अपनी है। अपने लबों की आज़ादी पर हम खुद ही भरोसा खो चुके हैं। ऐसे में सारा दोष एक राजा द्वारा दिखाए जा रहे ठेंगे पर मढ़ देने से भी क्या हो जाएगा? अपनी ज़िम्मेदारियों को निभाने की अक्षमता किसी और की खूंटी पर टांग देने से मेरा-आपका कर्ज़ कैसे उतर जाएगा?